寄吳氏女子
作者：王安石
朝代：宋

paragraphs: 伯姬不見我，乃今始七齡。
家書無虛月，豈異常歸寧。
汝夫綴卿官，汝兒亦搢綖。
兒已受師學，出藍而更青。
女復知女功，婉嫕有典刑。
自吾捨汝東，中父繼在廷。
小父數往來，吉音汝每聆。
既嫁可願懷，孰如汝所丁。
而吾與汝母，湯熨幸小停。
丘園祿一品，吏卒給使令。
膏粱以晚食，安步而車軿。
山泉皋壤間，適志多所經。
汝何思而憂，書每說涕零。
吾廬所封殖，歲久愈華菁。
豈特茂松竹，梧楸亦冥冥。
芰荷美花實，瀰漫爭溝涇。
諸孫肯來游，誰謂川無舲。
姑示汝我詩，知嘉此林垌。
末有擬寒山，覺汝耳目熒。
因之授汝季，季也亦淑靈。